Միլիմետրական ալիքներ

Միլիմետրական ալիքներ 1—10 մմ ալիքի երկարության էլեկտրամագնիսական տատանումներ։ Կրող մեծ հաճախականության (30—300 Գհց) շնորհիվ միլիմետրական ալիքների օգտագործումը հնարավորություն է տալիս խիստ մեծացնել հաղորդման ինֆորմացիոն տարողությունը։ Միլիմետրական ալիքների ուղղագիծ տարածման պատճառով նրանցով ռադիոկապ կարելի է ապահովել միայն ուղիղ տեսանելիության սահմաններում։ Միլիմետրական ալիքներով մեծ տարածությունների վրա կայուն կապ ապահովելու համար օգտվում են ռադիոռելեային գծերով հաղորդման սկզբունքից։ Մթնոլորտի բացասական ազդեցությունը ալիքների տարածման, վրա վերացնելու համար կարելի է միլիմետրական ալիքներ հաղորդել չոր ազոտով լցված մետաղական խողովակներով՝ ալիքտարներով, քանի որ ազոտը, ի տարբերություն թթվածնի և ջրային գոլորշիների, միլիմետրական ալիքներ չի կլանում։ Մարումը չափազանց փոքր է լինում (1 դբ/կմ), երբ միլիմետրական ալիքները հաղորդվում են պարուրաձև․ ալիքատարներով՝ TE01 տիպի ալիքով։ Միլիմետրական ալիքների կարևոր առանձնահատկություններից մեկն էլ այն է, որ համեմատաբար փոքր չափերի անտենայով հնարավոր է ճառագայթումը կենտրոնացնել շատ նեղ փնջում և զգալի մեծացնել ուղղորդվածությունը։ Այս սկզբունքով կառուցված ռադիոլոկատորները կարող են հայտնաբերել փոքր չափերի օբյեկտներ և որոշել նրանց տարածական կոորդինատները։ Միլիմետրական ալիքներն օգտագործվում են ոչ միայն ռադիոտեխնիկական նպատակներով, այլև ֆիզիկայի ու տեխնիկայի տարբեր բնագավառներում, ինչպես նաև աստղագիտության, բժշկության մեջ։ 

Էլեկտրամագնիսական ճառագայթում